《颍州始居》
宋代·刘攽

伐树圣不忧，夺鬲贤不羞。士生志四海，外物非预谋。

乘流既孤逝，择荫方暂休。俱非田园归，而愧乡党投。

卜室远人境，开门面良畴。车马寂不喧，水火仍易求。

主人邦之良，高义逾九秋。倾盖仍旧交，食薇亦愿留。

如何干旄诗，千载令更酬。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。